
Text rozhodnutia
Súd: Krajský súd Banská Bystrica Spisová značka: 23Sp/48/2015 Identifikačné číslo súdneho spisu: 6015200770 Dátum vydania rozhodnutia: 30. 07. 2015 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2015:6015200770.1 ROZSUDOK V MENE SLOVENSKEJ REPUBLIKY Krajský súd v Banskej Bystrici, samosudcom JUDr. Milanom Segečom, v právnej veci navrhovateľa: W. P., nar. XX.XX.XXXX, trvale bytom XXX XX I. XXX, okres U., t. č. ÚVTOS, Gucmanová 19/670, 920 41 Leopoldov, proti odporcovi: Centrum právnej pomoci, Kancelária Hlohovec, M. R. Štefánika 1, 920 01 Hlohovec, o preskúmanie zákonnosti rozhodnutia odporcu sp. zn. 6307/2015 zo dňa 21.05.2015, takto r o z h o d o l : I. Krajský súd rozhodnutie odporcu sp. zn. 6307/2015 zo dňa 21. mája 2015 z r u š u j e podľa § 250j ods. 2 písm. a) O.s.p. a vec vracia na ďalšie konanie. II. Navrhovateľovi sa náhrada trov konania nepriznáva. III. Navrhovateľovi sa priznáva oslobodenie od súdnych poplatkov v celom rozsahu. o d ô v o d n e n i e : Napadnutým rozhodnutím odporcu zo dňa 21.05.2015 nebol navrhovateľovi priznaný nárok na poskytovanie právnej pomoci. Rozhodnutie bolo v podstate odôvodnené tým, že žiadateľ (navrhovateľ) žiadal o poskytnutie informácie, ktorej poskytnutie by bolo v rozpore s právne záväzným aktom Európskych spoločenstiev a Európskej únie, pričom nariadenie Európskeho parlamentu a Rady ES č. 765/2008 je nariadením, ktoré je bezprostredne aplikovateľné vo všetkých členských štátoch, a teda aktom, na základe ktorého môže byť obmedzené právo na informácie, centrum dospelo k názoru, že išlo o informáciu, ktorú povinná osoba nemôže podľa Zákona o slobodnom prístupe k informáciám sprístupniť a nič na tom nemení ani skutočnosť, že takúto informáciu žiadateľovi sprístupnila iná právnická osoba, aj keď vo forme pre žiadateľa nepoužiteľnej, teda vo veci, s ktorou sa žiadateľ obrátil na centrum, nie je možné vylúčiť zrejmú bezúspešnosť sporu. Vo veci, s ktorou sa žiadateľ na centrum obrátil, nebola vylúčená zrejmá bezúspešnosť sporu, čím žiadateľ nesplnil jednu z troch kumulatívnych podmienok na priznanie nároku na právnu pomoc. Odporca zároveň v dôvodoch poukázal aj na hospodárnosť konania. Ak by centrum aj v zrejme bezúspešných prípadoch poskytlo právnu pomoc, išlo by o nehospodárne zaobchádzanie s prostriedkami štátneho rozpočtu. Proti rozhodnutiu odporcu podal v zákonnej lehote opravný prostriedok navrhovateľ, v ktorom navrhoval napadnuté rozhodnutie zrušiť. Opravný prostriedok bol v podstate odôvodnený tým, že rozhodnutie je vadné a v dôsledku toho nezákonné a hrubo porušuje jeho ústavné práva na bezplatnú právnu pomoc podľa čl. 47 ods. 2 Ústavy SR, pretože zákonné podmienky na jej priznanie spĺňa. Vedúca Kancelárie Centra právnej pomoci v Hlohovci prekročila svoju zákonnú právomoc, keď posudzovala samotný skutkový stav, ktorého posúdenie patrí do výlučnej právomoci konajúceho súdu o žalobe. Centrá právnej pomoci poskytovali právnu pomoc navrhovateľovi už nespočetnekrát a nikdy si nedovolili posudzovať, či mal, alebo nemal žalovaný poskytnúť informácie. V ďalšom podaní zo dňa 16.07.2015 žiadal navrhovateľ oslobodenie od platenia súdnych poplatkov v celom rozsahu a zároveň o prejednanie veci bez nariadenia pojednávania, resp. o zrušenie nariadenia pojednávania, prejednanie veci bez jeho účasti a bez jeho výsluchu. K opravnému prostriedku navrhovateľa podal vyjadrenie odporca, v ktorom navrhoval napadnuté rozhodnutie odporcu potvrdiť. Zároveň súhlasil s tým, aby v prípade nariadenia pojednávania rozhodol krajský súd bez prítomnosti odporcu. Odporca vo vyjadrení ďalej uviedol, že sa nestotožňuje s tvrdením navrhovateľa, podľa ktorého nemá právomoc posudzovať skutkový stav veci, keďže toto patrí do výlučnej právomoci súdu. Odporca ďalej poukazoval na rozsudok Krajského súdu v Banskej Bystrici sp. zn. 26Sp/22/2012 a na rozhodnutie Najvyššieho súdu SR sp. zn. 6Sžo/36/2011, ako aj rozhodnutie Ústavného súdu SR č. II. ÚS 253/2013. Súd nariadil vo veci pojednávanie na deň 30.07.2015, účastníci konania súhlasili s pojednávaním bez ich prítomnosti, preto súd konal a rozhodoval bez prítomnosti navrhovateľa, ako aj bez prítomnosti zástupcu odporcu. Krajský súd preskúmal opravným prostriedkom napadnuté rozhodnutie a postup správneho orgánu podľa tretej hlavy piatej časti O.s.p. a po preskúmaní veci a postupu napadnuté rozhodnutie odporcu podľa § 250q ods. 2 O.s.p. zrušil a vec vrátil na ďalšie konanie, pretože dospel k záveru, že zo strany správneho orgánu - odporcu došlo k nesprávnemu právnemu posúdeniu veci, čo je dôvodom na zrušenie rozhodnutia podľa § 250j ods. 2 písm. a) O.s.p. Navrhovateľ požiadal Slovenskú národnú akreditačnú službu (SNAS) o poskytnutie príručky skúšobného laboratória KEÚ PZ na plnenie normy ISO/IEC 17025:2005 a normy ISO 9001:2008 s prílohami č. 1 až č. 11 a s dodatkami B a M vo verzii, ktorá bola v platnosti v roku 2010, prípadne vo verzii, ktorú má SNAS k dispozícii podľa zákona č. 211/2000 Z.z. o slobodnom prístupe k informáciám v spojení s článkom 26 ods. 1 Ústavy SR. Rozhodnutím zo dňa 15.01.2015 č. 169/2015/4 SNAS nesprístupnila navrhovateľovi (žiadateľovi) informácie. Proti rozhodnutiu I. st. správneho orgánu sa žiadateľ (navrhovateľ) odvolal a odvolacia komisia napadnuté rozhodnutie preskúmala a riaditeľ SNAS ako odvolací orgán odvolanie žiadateľa zamietol. Proti rozhodnutiu II. st. správneho orgánu podal žalobu navrhovateľ, v ktorej sa na Krajskom súde v Bratislave domáhal preskúmania zákonnosti rozhodnutia SNAS č. 503/2015/4 z 19.02.2015. Dňa 21.04.2015 bola centru právnej pomoci doručená žiadosť žiadateľa o poskytnutie právnej pomoci vo veci označenej ako „1. Žaloba za nesprávny úradný postup, 2. Žaloba za neposkytnutie informácií.“ Keďže zo žiadosti aj z priložených dokladov bolo zrejmé, že žiadateľ žiada na jednom formulári o poskytnutie právnej pomoci v dvoch samostatných súdnych konaniach, centrum opatrením zo dňa 23.04.2015 č. Op-HC/2/15 rozdelilo konanie o nároku žiadateľa na poskytnutie právnej pomoci na dve samostatné konania, pričom pod sp. zn. 6307/2015 je vedené konanie o nároku na poskytnutie právnej pomoci vo veci preskúmania zákonnosti rozhodnutia SNAS. Podľa § 6 ods. 1 zákona č. 327/2005 Z.z., fyzická osoba má právo na poskytnutie právnej pomoci bez finančnej účasti, ak a) jej príjem nepresahuje 1,4-násobok sumy životného minima ustanoveného osobitným predpisom a nemôže si využívanie právnych služieb zabezpečiť svojím majetkom, b) nejde o zrejmú bezúspešnosť sporu a c) hodnota sporu prevyšuje hodnotu minimálnej mzdy okrem sporov, v ktorých nie je možné hodnotu sporu vyčísliť v peniazoch. Z obsahu napadnutého rozhodnutia vyplýva, že dôvodom pre neposkytnutie právnej pomoci bolo to, že žiadateľ (navrhovateľ) nesplnil podmienku výlučne zrejmej bezúspešnosti sporu, ktorá je nevyhnutným predpokladom na poskytnutie právnej pomoci v zmysle § 6 ods. 1 zákona č. 327/2005 Z.z. Podľa § 8 zákona č. 327/2005 Z.z., pri posudzovaní zrejmej bezúspešnosti sporu centrum prihliadne najmä na to, či právo nezaniklo uplynutím času, či sa právo nepremlčalo a či je žiadateľ schopný označiť dôkazy na preukázanie svojich tvrdení, ktoré sú dôležité na zistenie skutkového stavu. Zákon o právnej pomoci ukladá centru právnej pomoci posudzovať aj otázku zrejmej bezúspešnosti sporu, musí sa touto otázkou odporca zaoberať s tým, že priznať nárok na poskytnutie právnej pomoci bez finančnej účasti je možné, len ak nejde o zrejmú bezúspešnosť sporu, čím v podstate zákonodarca zveril centru právnej pomoci návrhy eliminovať v podobe vydávaním negatívnych rozhodnutí z dôvodov nesplnenia jednej z kumulatívnych podmienok priznania tohto nároku. Pojem „zrejmé bezúspešné“ uplatňovanie alebo branie práva bol v našom právnom poriadku pôvodne obsiahnutý len v § 138 ods. 1 O.s.p. v súvislosti s posudzovaním žiadosti účastníka o oslobodenie od SUP. Čo treba konkrétne rozumieť pod týmto pojmom, Občiansky súdny poriadok konkrétne neupravuje. Zákon o poskytovaní právnej pomoci príkladmo uvádza, na čo je potrebné prihliadať pri posudzovaní zrejmej bezúspešnosti sporu, pričom sa jedná o výpočet skutočnosti neukončený. Súdy judikovali, že o zrejmú bezúspešnosť sa jedná najmä vtedy, ak už zo skutkových tvrdení žiadateľa je nepochybné, že mu vo veci nemôže byť vyhovené. Vzhľadom na povahu rozhodnutia napadnutého žalobou na poskytnutie právnej pomoci vo veci preskúmania zákonnosti rozhodnutia SNAS nie je možné prisvedčiť argumentácii odporcu, že v danom prípade je nepochybné, že u navrhovateľa sa jedná o zrejmú bezúspešnosť sporu. Súd má za to, že v predmetnej veci vybočila správna úvaha odporcu z hľadísk ustanovených v zákone (§ 8 zákona č. 327/2005 Z.z.). Z judikatúry Európskeho súdu pre ľudské práva vyplýva, že čl. 6 ods. 1 Dohovoru o ochrane ľudských práv a základných slobôd zaručuje každému právo, aby o každom jeho spore v občianskych právach a záväzkoch rozhodol súd. Je zrejmé, že právo na prístup k súdu nie je absolútne, môže podliehať implicitne pripusteným obmedzeniam v dôsledku toho, že štát ho upravuje predpismi, ktoré sa menia v čase a priestore, v závislosti od potrieb a možností spoločnosti a jednotlivcov. Avšak akékoľvek obmedzenia musia byť zlučiteľné s čl. 6 ods. 1 Dohovoru. Podľa názoru súdu, vzhľadom na povahu rozhodnutia napadnutého žalobou, správny orgán neprimerane zasiahol do práva účastníka na prístup k súdu, keď v konečnom dôsledku odmietol priznať právnu pomoc pre prípad, kde táto právna pomoc je nevyhnutná pre účinný prístup k súdu. Článok 8 v bode 4 Nariadenia Európskeho parlamentu a Rady č. 765/2008 z 09.07.2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje Nariadenie (EHS) č. 339/93, vyslovil požiadavku na vnútroštátne akreditačné orgány. Vnútroštátny akreditačný orgán musí spĺňať okrem iného požiadavku, „má primerané opatrenia na zabezpečenie dôvernosti získaných informácií.“ Uvedený článok v bode 4 kladie dôraz na vnútroštátny akreditačný orgán, ktorý musí splniť požiadavku - primerané opatrenie na zabezpečenie dôvernosti „získaných informácií“ v súvislosti so žiadosťou akreditovanej osoby a nie v súvislosti s poskytnutím príručky skúšobného laboratória a dodatkov k príručke. Vzhľadom k uvedeným skutočnostiam dospel súd k záveru, že odporca otázku zrejmej bezúspešnosti predmetnej veci neposúdil správne, ak tvrdil, že v danom prípade nemožno priznať právnu pomoc, pretože ide o zrejmú bezúspešnosť sporu. Nepriznanie právnej pomoci navrhovateľovi, ako osobe bez právnického vzdelania, osobe odkázanej, t. j. v hmotnej núdzi, by znamenalo porušenie práva navrhovateľa na prístup k súdu zaručené v čl. 6 ods. 1 Dohovoru o ochrane ľudských práv a základných slobôd. Nepriznanie právnej pomoci navrhovateľovi by bolo v rozpore aj s Ústavou SR a napokon aj s účelom zákona č. 327/2005 Z.z. o poskytovaním právnej pomoci osobám v materiálnej núdzi, pretože by bol zabránený prístup navrhovateľa k súdu. Krajský súd vychádzajúc z uvedených skutočností preto zrušil rozhodnutie odporcu a vec mu vrátil na ďalšie konanie a nové rozhodnutie. Súd nepriznal navrhovateľovi náhradu trov konania, keďže navrhovateľ náhradu trov konania nežiadal a s týmto konaním mu trovy ani nevznikli. Súd priznal navrhovateľovi oslobodenie od súdnych poplatkov, keďže navrhovateľ je vo výkone trestu, nevlastní žiadne nehnuteľnosti, nemá úspory v bankách. Navrhovateľ spĺňa podmienky pre priznanie oslobodenia od súdnych poplatkov v zmysle § 138 ods. 1 O.s.p., nakoľko to pomery účastníka odôvodňujú a nejde o svojvoľné alebo zrejmé bezúspešné uplatňovanie alebo bránenie práva. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne v dvoch vyhotoveniach cestou krajského súdu na Najvyšší súd SR. Odvolanie je možné podať len z dôvodov uvedených v § 205 ods. 2 O.s.p.. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2015:6015200770.1 (dáta aktuálne k 11. 11. 2026). Záväzné je znenie zverejnené súdom.




